Diesmal beschäftigt sich unser Kolumnist Charly Landzettel mit der neuen Brücke über die Rheinstraße und der geplanten ICE-Trasse.
Von Charly Landzettel
Jetzt teilen:
Jetzt teilen:
DARMSTADT - Unsern OB had's doch schoinbaa rischdisch guhd. Egal was mer liesd vunnem – oder aach heert, der Mann freid sisch. Er freid sisch, wie mer so schee segd, wie e Schnitzel! Un am liebsde iwwer Sache, wo viele Heiner nur de Kobb schiddele. Isch waaß zwaa jedzd grad net, wie sisch e Schnitzel freid, es iss halt nur en scheene Spruch, genauso, wie mir gern saache: "Der freid sisch wie en Schneekeenisch!" Awwer es iss jo aach fellisch egal, wiejer sisch freid. Uff jeden Fall scheind sisch unsern Herzallerliebsde immer widder – fer misch nadierlisch grundlos – zu freije. Un die vorisch Woch sogor unner Ausschluss der Effendlischkeid, ganz fer sisch un fasd mudderseeleallao. Do hodder neemlisch mid seum griene Rädsche den feijerrode naije Iwwerwääg (des Endlos-Briggsche) iwwer die Rheustroß eugeweid un posdulierd: "Ich freue mich über die deutliche Verbesserung für alle Menschen…"
370 Tonne Stahl – auße oogebinselt wie e Krieschsschiff – schlängele sisch um Beem, wo de Feldbock-Käwwer dehaam iss, un wadde druff, dass Dausende vun Leit begeisderd driwwerströme. Kosdepungd: Siwwe Milljone. Un unsern Chef freid sisch. Un dess macht er aach schun emool im Voraus. Weil, wann die groß Rheustroßebrigg am Haubdbahnhof in zwaa bis drei Johr runderneijert werd, willer zusedzlisch zu dere mausgraue Iwwerfiehrung unnerum noch en braade Fußgängerwääg baue, wo mer aach in die Telekomsiddie kimmt, ohne e Daacheswanderung ze mache. Un do willer sisch aach druff freije! Dodebei worer noch gornet ferdisch mid seine Freid iwwer de Bahn ihr Bypass-Idee, de ICE unner un nääwer de Eschelbrigger Stroß rumbele zu losse. Wie die Plän vereffendlischt wor'n sin, hodder sisch sogaa "sehr gefreut", obwohl er do noch vor gornet langer Zeit mid seune Schnittlaach-Paddei "stolz und unerbittlich eine Vollanbindung" gefordert hadd.
Uffem Friedenspladz wor seu Begeisderung iwwer sisch selbst groß, wie er de Uffmippfische klargemachd hot, dass des en Pladz un kaa Grieoolaach wär un dass irschendwann die poor Beemscher hochwaxe deede. Iwwer jed Stiggsche zammegflickte Radwääg freider sisch – un iwwers digidale Vorwärdskumme sowieso, obwohls noch an viele Egge analog riggwärds geht. Besonners entziggd isser vum Masderplan 2030plus un freid sisch, dass der so iwwerzwersch geschriwwe iss, dassen kaaner versteht.
Ich vermud jo mool, dass unsern Vortorner aus seine Messdienerzeit dehaam in Unnerfranke den Psalm 9.3 ausem alte Tesdament verinnerlischt hot: "Ich will mich freuen und frohlocken" un vielleischt trällert er jo sogor noch bei de Jungfernfaat vun de Lischtwiesebahn e freehlisch Hosianna. Isch glaab awwer, viele Heiner wär's liewer, wanner sisch emool uffrabbele kennd, un deed mit ene schwädze, bevor wos in Oogriff genumme werd. Isch maan, so rischdisch minanner babbele. Wos die sisch erst freije deede!